次韻憫雨
作者：衛宗武
朝代：宋

paragraphs: 百穀仰雨而蕃滋，乃穎乃苞乃成實。
鍤雲方喜高下齊，大田俄報東南坼。
民窮至此噫亦甚，無年餓死其無日。
佛靈猶未致涓流，人力焉能施寸尺。
况當十室九室空，可堪百里千里赤。
仰天無路扣彼蒼，望雲自旦尋至黑。
一歲不稔百沴生，所憂豈止人艱食。
聲嗟氣歎方載途，屈莫求伸枉莫直。
繇來有感則有應，影響一機端可必。
時遷事改理不移，今日天工豈殊昔。
烹羊乃雨古語云，何假雷師起河伯。
調元贊化更有人，怪魃螟蝝俱蟄跡。
人心既悅天意從，利澤須能致甘澤。
油然沛然苗勃興，奚用象龍施五色。